Úrad vlády SR					                   Na rokovanie vlády SR
Sekcia hospodárskej politiky					       dňa  13. 6. 2001
								       k číslu: 4085/2001
								       k bodu: 11

S t a n o v i s k o

k Správe o plnení úloh uznesení vlády SR č. 363/2001 a č. 366/2001 k 31. máju 2001

I.

	Materiál predkladá minister práce , sociálnych vecí a rodiny na základe záverov  Porady ekonomických ministrov vlády SR dňa 28.5.2001. Obsahuje návrh uznesenia, predkladaciu správu, odpočet plnenia úloh, úlohy a opatrenia pre najbližšie obdobie, návrh na aktualizáciu úloh a opatrení a komuniké.

	Správa aktualizuje úlohy a  opatrenia uložené ministrovi práce, sociálnych vecí a rodiny SR uzneseniami vlády 363 a 366 z r. 2001. Z uznesenia vlády SR 363/2001, príloha A vyplýva, že 5 úloh sa  ukončí v najbližšom období resp. sa žiada odsun ich termínu a jedna úloha sa navrhuje vypustiť. Z opatrení  daných uznesením vlády 366 sa hodnotí 11, jedno z nich sa navrhuje zrušiť ako nereálne.

II.

	Materiál, vzhľadom na svoj charakter nebol predmetom štandardného pripomienkového konania.

III.

	K správe máme tieto poznámky:

1.	opäť sa preukazuje, že napriek mimoriadnej dôležitosti a naliehavosti problémov spojených s riešením nezamestnanosti je cesta ku konkrétnym opatreniam zdĺhavá a niekedy aj formálna. Spôsobujú to aj nesplniteľné úlohy pre ich nepresnosť či nekonkrétnosť alebo pre nedostatok možností preniknúť k podstate javov. Takýmito úlohami sú napr. úloha 16, ...dopracovať navrhnuté  opatrenia o kvantifikovateľné úlohy a o ich dopade na vývoj nezamestnanosti..., ktorá bola pochopená, ako kvantifikácia vývoja miery nezamestnanosti  (navrhuje sa vypustiť ju z ďalšieho sledovania),
2.	opatrenia proti nelegálnej práci zahrnujú aj sankcie, medzi nimi sa uvádza aj zrušenie spol. s r.o.. Takéto opatrenie je v  právomoci súdu, tento musí  rozhodnúť o jej likvidácii, ustanoviť likvidátora, rozhodnúť o majetku, záväzkoch spoločnosti a pod. Pritom vlastné zrušenie s.r.o. sa vôbec nemusí dotknúť jej vlastníkov a ich osobného potrestania. Títo vzápätí môžu bez prekážok založiť inú spoločnosť alebo byť tichými spoločníkmi inej spoločnosti. Správne by bolo zahrnúť do sankcií aby ani zakladatelia (osoby) nemohli určitú dobu založiť inú spoločnosť. To však rozširuje bázy údajov obchodného registra a povinnosť lustrovať osoby pred zápisom do obchodného registra. Mohlo by sa však takéto opatrenie napadnúť ako bránenie v podnikaní  a porušenie ústavných práv,
3.	nereálne sa zdá aj opatrenie, ktorým sa má analyzovať rozdiel medzi oficiálnymi  pracovnými a skutočnými pracovnými príjmami. Takáto analýza by si vyžiadala spoluprácu medzi daňovými úradmi, ŠÚ SR a MPSVR, vstup do účtovníctva individuálnych firiem a skúmanie príčin vysokého objemu hotovostných peňazí v pokladniciach resp. vo vykazovaných zálohách. Nie je reálny predpoklad, aby štátne orgány zistili cesty, akými sa vytvárajú pracovné príjmy. Súvisia totiž s paralelnou ekonomikou firiem a s daňovými únikmi, ktoré sa doteraz nepodarilo eliminovať,
4.	z hľadiska prehľadnosti a vypovedacej schopnosti vyhodnotenia odporúčame časti materiálu „Úlohy a opatrenia pre najbližšie obdobie – jún 2001“ a „Návrh na aktualizáciu prijatých úloh a opatrení“ integrovať do tabuľkovej formy „Odpočtu plnenia úloh uznesení vlády SR č. 363/2001 a 366/201 k 31. máju 2001“,
5.	pri zmene gestora plnenia opatrenia č.7  uznesenia vlády 363/2001a 366/2001 na rezorty MS SR a MV SR uviesť aj stanovisko nových nositeľov úlohy a navrhnúť nový termín plnenia.

Predloženú správu odporúčame vziať na vedomie a návrh uznesenia vlády, s prihliadnutím na vyššie uvedenú pripomienku, prijať.

Bratislava 8. júna 2001